Vrtec Tržič | Cesta Ste Marie aux Mines 28 | 4290 Tržič | Slovenija
e-naslov info@vrtec-trzic.si|spletna stran[www.vrtec-trzic.si](http://www.vrtec-trzic.si)

 tel04 5971 600 | ID za DDV 14279673 | matična št. 5055881000

**Z A P I S N I K**

2. seje Sveta staršev Vrtca Tržič, ki je bila v četrtek, 6. 6. 2019, ob 17.30 v enoti Palček.

Prisotni: Miha Kramar, Sonja Novšak Jankovič, Brigita Dobre, Sergeja Avbelj Valjavec, Manca Kralj Vernig, Urška Glavič, Lučka Godnov, Maja Škufca, Katja Potrebuješ, Tjaša Antolin, Tina Antolin, Nataša Klofutar Pust, Viktor Pust, Jana Podlipnik, Elena Leghissa

Odsotni: Aleš Mandič, Jasmina Bučan, Miran Novak, Mojca Lučovnik, Daša Šajn, Nina Knep, Ana Lampič, Ana Slatnar, Darja Zupan

Drugi prisotni: ravnateljica Vrtca Tržič Tatjana Blaži, pomočnica ravnateljice Andreja Šmid, vodja enote Palček Monika Celar in vodja oddelkov v Lomu Tatjana Malovrh, vodja enote Križe Aleksandra Bohinc Lipovec, vodja enote Deteljica Andreja Pogačnik, Kristina Lindav – zapisnikar

Dnevni red:

1. Pregled zapisnika zadnjega sestanka
2. Evalvacija strokovnega dela vrtca v šolskem letu 2018/2019
3. Vprašanja, predlogi, pobude

Ad 1.

Ravnateljica je pozdravila prisotne, se zahvalila za udeležbo. Predsednica Sveta staršev Vrtca Tržič, Maja Škufca, je prevzela vodenje seje.

Pri pregledu zadnjega zapisnika je izpostavila, da se je med šolskim letom odprl najprej en oddelek v enoti Deteljica, nato marca še en v Pristavi. Vprašala je, kako kaže za naprej. Ravnateljica je povedala, da bodo na 1. 9. 2019 sprejeti vsi otroci, ki bodo razporejeni v 30 oddelkov, ustvarila pa se je čakalna lista, kar pomeni, da se bo tudi 31. oddelek ob izpolnjevanju starostnega pogoja otrok odprl, npr. v Pristavi. Glede tega bodo dogovori še potekali, vrtec se bo trudil obdržati te prostore.

Čez poletje so dislocirani oddelki načeloma zaprti, a zaradi energetske sanacije enote Deteljica obstaja možnost, da bodo ostali odprti. Poleti se kot vsako leto predvideva velika odsotnost otrok in se zato enote združujejo. Glede na število otrok se bo letos organiziralo delo enote Križe in enote Palček, je pa še prezgodaj, da bi se o tem odločili.

Dislocirani oddelek Kovor, pove ravnateljica, ostaja kot 30. oddelek. Dodaja, da so ravno lokacije z malo oddelki najdražje in zato kot zasilna rešitev, manjka kadra, delovanje oteži organizacijo dela, z vidika otrok je sprva zagotovo prednost, prej ali slej pa pride do druženja s starejšimi, tako da vidik majhnosti enote/dislociranega oddelka ni več izključno pozitiven.

Ad 2.

Ravnateljica je predstavila povzetek šolskega leta 2018/2019, osredotočila se je na pedagoško delo, pri čemer je izpostavila spremljanje dela strokovnega kadra v smislu diferenciacije in individualizacije, kar je bila tudi to leto rdeča nit letnega delovnega načrta. Strokovno delo v oddelkih je nenapovedano spremljala sama, pomočnica ravnateljice pa je bila prisotna na medsebojnih spremljanjih strokovnih delavcev. Ravnateljica je opravila letne razgovore s skoraj 70 zaposlenimi, kar je velika, a nujna naložba časa.

Nadaljevali so se zastavljeni projekti, na vseh področjih se zaposleni trudijo v interesu otrok. Izpostavila je izobraževanje na področjih dela z otroki posebnimi potrebami, npr. motenj avtističnega spektra, govornih motenj, ADHD. Opaža, da na tem področju dela z otroki rabimo izobraževanja, saj je v osnovi kader izobražen za delo z otroki brez odstopanj. Zato je pohvalila strokovno rast kadra, ki se kaže tudi s posebnimi dosežki; ena vzgojiteljica je zaključila Šolo za ravnatelje, šest jih bo napredovalo v strokovni naziv, bodisi mentor bodisi svetovalec, opaža, da je v Sloveniji Vrtec Tržič znan kot primer dobre prakse, kar pomeni, da se predstavlja na posvetih in konferencah v dobri luči tudi navzven.

Šolsko leto 2018/2019 se zaključuje, v vseh enotah potekajo aktivnosti, strokovni kader piše evalvacije in sameovalvacije, potekajo srečanja in roditeljski sestanki s starši.

Pomembna pridobitev za kadrovsko zasedbo so 3 vzgojiteljice – pomočnice, zaposlene prek razpisa »Prva zaposlitev na področju vzgoje in izobraževanja 2019« MIZŠ.

Vrtec se še naprej uspešno povezuje z okoljem, skupnostjo, institucijami v občini. Klima v organizaciji je dobra, manj je odsotnosti zaradi preutrujenosti ali izgorelosti, kljub temu pa je bolniških odsotnosti veliko, velik odstotek predstavljajo mladi starši (ki imajo pogosteje nego za svojega otroka). Zavedamo se skrbi za lastno zdravje in si prizadevamo za preventivo na tem področju, vsem zaposlenim je bilo omogočeno tudi cepljenje proti ošpicam. Podrobna evalvacija šolskega leta 2018/2019 bo oblikovana v dokumentu, ki ga pripravi vrtec v prvi polovici julija.

Za starše je poudarila še branje kot nujo, da otroci razvijajo govorno-jezikovno področje, priporoča, da se starši z otroki čim več pogovarjajo, hodijo v knjižnico, naj ne preživljajo časa s telefoni, na dolgi rok je to velika škoda za mlado generacijo.

Predsednica sveta staršev se strinja, hkrati s promocijo branja bi morali promovirati neuporabo telefonov, saj se zaradi uporabe vse manj piše s pisalom, problematični so tudi ekrani, saj tako rekoč hipnotizirajo sploh mladega gledalca.

Ravnateljica je povedala, da nastaja idejna zasnova prizidka v Križah, kjer bodo za vrtec 4 igralnice, telovadnica, prostor za delo z otroki s posebnimi potrebami. Realnost je taka, dodaja, da bo v vsakem drugem oddelku otrok s posebnimi potrebami. Otroci s posebnimi potrebami imajo vse pravice, vključeni morajo biti kot vsi ostali, so del realnosti, ne moremo jih izločiti. Upa, da bo vse več staršev to razumelo, prav tako strokovni delavci, ki poskušajo vse otroke učiti v empatičnosti.

Sonja Jankovič pove, da samo fizična pomoč za otroke s posebnimi potrebami ni dovolj, saj v prvi vrsti ta skrbi le za varnost tega otroka in drugih. Ravnateljica pove, da imajo zagotovljeno vso strokovno pomoč, ki izhaja iz odločbe o usmeritvi.

Ga. Jankovič je kot specialna pedagoginja ponudila pomoč, tudi v obliki nagovarjanja staršev, predavanja, saj meni, da so starši premalo seznanjeni z delom, ki je potrebno zaradi otroka s posebnimi potrebami, gre za intenzivno dogajanje, poleg tega je omenila zakonske spremembe, ki so povzročile, da zadeve z izdajanjem odločb ponekod stojijo od januarja, postopki so dolgotrajni, kar potrdi ravnateljica, poleg vključevanja staršev, kar je tudi včasih dolgotrajno. Dodaja, da je spekter motenj predšolskih otrok tako širok, da je nato težko zagotavljati strokovni kader.

Predsednica sveta staršev je vprašala, kako bi se lahko prilagajali otrokom – ravnateljica pove, da je že razmišljala o razvojnem oddelku, ki za seboj potegne manjši normativ, hkrati pa je tu veliko nedorečenega, zato se na tem področju nič ne premakne, čutiti je ignoranco, pomanjkanje sredstev na državnem nivoju. Ravnateljica doda, da so zato tako dobrodošla izobraževanja za strokovni kader. Prvi roditeljski sestanek v prihodnjem šolskem letu bo izveden skupaj s predavanjem na temo čustev, vabljeni bodo vsi starši.

Ad 3.

- Katja Potrebuješ je vprašala, če bodo obvestila o tem, kje bo otrok in s katerima strokovnima delavkama, za naslednje šolsko leto, res prišla po pošti, ravnateljica je potrdila ta način obveščanja.

- Spremembe nosilcev oddelkov so na vidiku zaradi upokojevanja, nekaj se jih vrne s porodniškega dopusta, nekaj jih odhaja. Veliko sprememb pa v oddelkih ne bo, le v kombiniranih. Ravnateljica skuša skrbeti, da bo z novim šolskim letom vsaj po ena strokovna delavka ostala z otroki v oddelkih, ki se delijo, če bo to le mogoče. Pri mlajših se trudi delati kar najmanj sprememb, pride pa do bolniških odsotnosti in drugih nepredvidenih dogodkov.

Za dislocirana oddelka v Lomu ravnateljica pove, da ostajata dva, en oddelek bo tudi z najmlajšimi otroki.

- Ga. Jankovič je vprašala, če se v zakonodaji namerava upoštevati situacijo za otroke, ki so rojeni spomladi in do konca leta in pogoja 11 mesecev 1. septembra ne izpolnjujejo. Ravnateljica pove, da sta pri oblikovanju zakonodaje vključena Skupnost vrtcev Slovenije in zavod za šolstvo.

- Otroci, ki so zadnje leto v vrtcu, se bodo razvrstili v oddelke v šolah, vedno se to ne da, se pa vrtec trudi. Oddelki se s šolo tudi povezujejo, opazujejo, uporabljajo prostore šole.

- Ravnateljica je dodala, da se po enotah trudimo tudi na zunanjih površinah in v hodnikih, da je tudi ta prostor spodbudno učno okolje. Dodaja, da se za naslednje šolsko leto usmerjamo v gozdno pedagogiko, preživljanje časa na prostem, članice kolegija si bodo že v juniju letos ogledale prakso v Vrtcu Kamnik, teče eko projekt, razmišlja se o planinskih uricah. Vse pa zahteva ustrezen in zavzet kader, saj ne želi izgorevanja kadra.

- Predsednica sveta staršev je vprašala glede planov za zunanje površine enote Deteljica; ravnateljica pove, da bodo drugo leto narejene visoke grede, ograja, senčna uta, čutne poti za najmlajše znotraj in zunaj. Vodja enote Deteljica pove, da se je letos veliko delalo in pogovarjalo o ne/omejevanju otrok, iskali so možnosti tudi za najmlajše, se usklajevali s starejšimi skupinami, za reševanje tega se seveda poslužujejo vozičkov. Za zdaj se o tem dogovarjajo, ograjice na igrišču so že izključili zaradi varnosti večjih, ki rabijo več prostora, razmejevanje igrišča je v več vidikih negativno kot pozitivno. Strokovne delavke postopno navajajo otroke na igrala za različne starosti.

- Ravnateljica je pozvala k namenitvi 0,5 % dohodnine za enoto Deteljica, da se bo lahko kupilo tudi igrala, starši tako lahko veliko pripomorejo k izboljšanju pogojev.

- Ravnateljica je omenila prehrano otrok v vrtcu; na dan seje je bil sestanek komisije za prehrano, ugotovitve so spodbudne, prihajajo pa nove smernice, ki prinašajo še manj sladkorja, manj bele moke, kar se bo uvajalo postopno. Praznovanje rojstnih dni s sadjem in na druge načine kot s hrano ostaja, saj dobro teče. Z zavoda za zdravstveno varstvo ugotavljajo, da je stanje zadovoljivo, nimajo pripomb.

- Meritve radona so pokazale višjo prisotnost tega plina v Lomu in v Križah, ni pa kritična, meritve se ponavljajo; pomembno je zračenje prostorov, posebno pozimi.

- V poletnem času se bo spet uporabljalo kopališče Gorenjska plaža, kot opcija za najstarejše otroke, kar omogočajo sredstva za obogatitvene dejavnosti, ki jih vrtcu nameni občina ustanoviteljica.

- Ravnateljica je povedala še, da bo drugo leto 120-letnica vrtca, organizirana bo velika prireditev in nekateri spremljevalni dogodki.

Predsednica sveta staršev in ravnateljica sta se zahvalili za prisotnost in vsem zaželeli lepo poletje.

Seja se je zaključila ob 18.40.

Zapisala: Predsednica Sveta staršev Vrtca Tržič

Kristina Lindav Maja Škufca